
A preimplantációs faktor hatásának vizsgálata in vitro doxorubicin-indukálta kardiocitotoxicitás modellben

Bevezetés: A daganatos megbetegedések a mai napig vezetik a halálozási statisztikákat világszerte. Ezen betegségcsoport kezeléseként gyakran alkalmaznak kemoterápiát, mint például a doxorubicint, mely egy széles körben használt antraciklin. Hatásmechanizmusában a sejtek DNS szintézisének gátlása és az oxidatív stressz indukálása fontos szerepet játszik, azonban előnyös hatásai mellett számos mellékhatással is rendelkezik. Az egyik leggyakoribb mellékhatás a szívizomsejtek károsodásának talaján kialakult kardiomiopátia, mely szövődményeinek mérséklésére jelenleg nincs adekvát terápia. A preimplantációs faktor (PIF) egy 15 aminosavból álló peptid, mely antioxidáns hatású, továbbá szabályozza az apoptotikus folyamatokat is, ezért felmerült potenciális sejtvédő hatása szívizomsejtek esetében is.
Célkitűzés: Kutatócsoportunk célul tűzte ki a PIF lehetséges citoprotektív szerepének vizsgálatát in vitro doxorubicin indukálta kardiocitotoxicitás modellben.
Módszerek: Kísérleteink során H9c2 patkány kardiomioblaszt sejtvonalat alkalmaztunk. Kiültetést követően a sejteken 0,5 órás széles koncentrációtartományú (0,3-5000 ng/ml) PIF előkezelést és további 24 órás doxorubicin és fenntartó PIF kezelést alkalmaztunk, majd megmértük a sejtek viabilitását MTT metodikával.
Eredmények: Modellünkben a doxorubicin kezelés szignifikáns mértékű viabilitás csökkenést okozott (életképesség a kontroll csoporthoz viszonyítva: 76±6%). A doxorubicin okozta sejtpusztulás 160 ng/ml-es PIF kezelés hatására jelentős mértékben lecsökkent (sejtelhalás a doxorubicinnel kezelt csoporthoz képest: 87±29%). Emellett a PIF stresszmentes körülmények között nem befolyásolta a sejtek életképességét.
Konklúzió: Eredményeink alapján a PIF képes lehet a doxorubicin okozta kardiocitotoxicitást mérsékelni. További terveink között szerepel a PIF hatásmechanizmusának feltérképezése kiemelten az oxidatív stressz és az apoptózis folyamataira gyakorolt szerepére.

